‘SA benodig leiers met waardes, integriteit’, sê Ndileka MandelaNdileka Mandela saam met Kenneth Meshoe van die ACDP, Mosiua Lekota van Cope en Mmusi Maimane van die DA (Foto: ANA) Die ontslape voormalige Suid-Afrikaanse pres. Nelson Mandela se oudste kleindogter het Donderdag tydens ŉ byeenkoms gesê Suid-Afrika benodig dapper leiers met morele waardes en integriteit wat die Grondwet sal handhaaf. Ndileka Mandela (52) het gepraat tydens ŉ Freedom Movement-byeenkoms in Pretoria waar talle politieke leiers ŉ beroep op pres. Jacob Zuma gedoen het om af te tree. Die byeenkoms is juis op Vryheidsdag gehou om presies 23 jaar van demokrasie te herdenk. “Vandag is ŉ dag wat ons onsself moet herinner wie ons as mense is en waarvoor ons staan as ŉ volk. Ons is ŉ nie-rassige en nie-seksistiese demokratiese land wat soos een mens moet baklei vir ons demokrasie, ongeag ons politieke oortuigings, ras en geloof. “Ons doen ŉ beroep op ons leiers om altyd die Grondwet te respekteer. Ons vra ook die regering om na ons stemme te luister, na ons sorge en vir ons gelyke kanse te gee in terme van onderwys, werk en voordeel trek uit Suid-Afrika,” het sy gesê. Politieke leiers hou hande vas om te wys dat saam staan vir SA se demokrasie ongeag ras en geloof (Foto: ANA) Mandela het vroeër vandeesmaand erken dat sy nooit weer vir die ANC sal stem nie, en gesê dat sy haar geloof in dié party verloor het ná die Sassa-skandaal. Die byeenkoms is oorheers deur lede van die DA. Die leier van dié party, Mmusi Maimane, het ná die geleentheid gesê daar gaan nog talle sulke byeenkomste wees. Hy het ook gesê daar sal ŉ optog wees op dieselfde dag as wat die Nasionale Vergadering in ŉ mosie van wantroue teen Zuma stem. “Selfs al weier Zuma om na die betogers te luister, is hy steeds besig om sy leierskap te verloor en al meer Suid-Afrikaners begin saamstaan sodat hy uit sy amp ontslaan kan word.”